《题陆子泉》
宋代·王汾

泉品旧知名，澄源石甃盈。甘滋饱僧饭，润泽济农耕。

漱玉人谁饱，囊茶客自烹。久供鸿渐啜，曾奉赞皇羹。

昨忝此邦守，令无诸县行。烦酲想岩壑，一日慰幽情。

惭怍方堆面，尘埃正满缨。临流聊洗濯，心已识蒙亨。

作者简介：王汾，字彦祖，钜野（今属山东）人。禹偁孙。第进士。仁宗嘉祐五年（一○六○）知潭州湘乡县（《金石补正》卷一○○）。神宗元丰中知兖州（《元祐党人传》卷二）。哲宗元祐三年（一○八八）召为太常少卿（《续资治通鉴长编》卷四一五）。四年，知明州（同上书卷四二二）。五年，为兵部侍郎（同上书卷四五三）。六年，以宝文阁待制知齐州（同上书卷四六六）。绍圣三年（一○九六）落职致仕。事见《宋史》卷二九三《王禹偁传》。今录诗四首。